Tojikistonda millatiga ko'ra kamsitishga qarshi qonun qabul qilindi

Tojikiston adliya vaziri Muzaffar Ashuriyon parlament tomonidan fuqarolar huquqlari poymol etilishiga qarshi qonun qabul qilinganini ma'lum qildi. Bu haqda “Sputnik” xabar berdi.
Yangi qonunga ko'ra, millati, dini yoki tiliga ko'ra kamsitilgan har qanday shaxs sudga murojaat qilishi mumkin. Vazirning ta'kidlashicha, kamsitishning barcha shakllariga barham berish to'g'risidagi qonun aholi o'rtasida teng imkoniyatlar yaratish uchun huquqiy asos yaratadi.
“Kamsitish – irqi, rangi, kelib chiqishi, tili, dini yoki e'tiqodi, shuningdek, nogironligi, yoshi, fuqaroligi, ijtimoiy yoki boshqa mavqeiga ko'ra huquqlarni poymol qilishdir”, deydi vazir.
Qonunning amal qilish doirasi tashkiliy-huquqiy shakllari va faoliyatidan qat'i nazar, barcha davlat hokimiyati organlari, mansabdor shaxslar, jismoniy va yuridik shaxslarga nisbatan qo'llaniladi.
“Kamsitishga duchor bo'lgan har qanday shaxs yoki shaxslar guruhi o'z huquqlarini himoya qilish, shuningdek, kamsitish natijasida yetkazilgan har qanday zararni tegishli, adolatli yoki qoniqarli qoplashni so'rab sud va boshqa davlat organlariga murojaat qilish huquqiga ega”, — ta'kidlagan Ashuriyon.
U davlat tenglikni himoya qilishni kafolatlashini va kamsitishning barcha shakllariga barham berish dasturlarini amalga oshirishini aytgan.
Avvalroq Tojikistonda tadbirkorlik faoliyatini tekshirish taqiqlangandi. Shuningdek, mamlakatdan 40 dan ortiq etnik qirg'izlar chiqarib yuborilgandi.